**เทศบาลตำบลห้วยยอด ร่วมกับสถานีตำรวจภูธรห้วยยอด จัดกิจกรรมจิตอาสา เราทำความดี ด้วยหัวใจ เนื่องในวันคล้ายวันพระบรมราชสมภพ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร 5 ธันวาคม 2564**

วันนี้ (9 ธ.ค.64) เวลา 09.00น. ) นายธวัชชัย วรพงศ์พัฒน์ นายกเทศมนตรีตำบลห้วยยอด พร้อมคณะผู้บริหาร สมาชิกสภาเทศบาล พนักงานเทศบาล พนักงานจ้าง จิตอาสาพระราชทานเทศบาลตำบลห้วยยอด และสถานีตำรวจภูธรห้วยยอด ร่วมกิจกรรมจิตอาสา เราทำความดี ด้วยหัวใจ บำเพ็ญสาธารณประโยชน์ด้วยการขูดลอกป้ายสติกเกอร์ ป้ายประชาสัมพันธ์ บริเวณเสาไฟฟ้า เสาป้ายจราจร ตู้โทรศัพท์บริเวณสองฝั่งถนนเพชรเกษม ในเขตเทศบาล เพื่อถวายเป็นพระราชกุศล เนื่องในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร วันชาติ และวันพ่อแห่งชาติ 5 ธันวาคม 2564

ทั้งนี้เพื่อให้ข้าราการ จิตอาสาพระราชทานและประชาชนทุกภาคส่วน ได้มีโอกาสร่วมแสดงออกถึงความจงรักภักดี และน้อมรำลึกในพระมหากรุณาธิคุณเป็นล้นพ้นอันหาที่สุดมิได้ ที่พระองค์ทรงมีต่อประชาชนชาวไทย ประเทศชาติ โดยตลอดพระชนม์ชีพของพระองค์ท่าน ทรงดำรงมั่นอยู่ในทศพิธราชธรรม และทรงยึดมั่นในพระปฐมบรมราชโองการ " เราจะครองแผ่นดินโดยธรรม เพื่อประโยชน์สุขแห่งมหาชนชาวสยาม" สร้างความผาสุกให้กับประเทศและอาณาประชาราษฎร์โดยถ้วนหน้า รวมทั้งทรงเป็นพ่อของแผ่นดิน ที่พระราชทานความรัก ความเอื้ออาทรห่วงใย แก่ราษฎรโดยถ้วนหน้า เมล็ดพันธุ์การพัฒนาในโครงการอันเนื่องมาจากพระราชดำริ จำนวน 4,741 โครงการยังคงเจริญงอกงาม ผลิดอกออกผลทั่วสารทิศ หล่อเลี้ยงทุกชีวิตทุกสรรพสิ่งบนผืนแผ่นดินไทย

พิมมาส จันทร์ผ่อง/นักประชาสัมพันธ์ชำนาญการ/ข่าว

 9 ธันวาคม 2564